Super AMOLED displeje nie sú vo svete Samsungu žiadnou novinkou, avšak doteraz boli dostupné len v drahších modeloch a vo vlajkových lodiach Galaxy S a Galaxy Note. Spoločnosť však plánuje čoskoro sprístupniť svoje AMOLED displeje pre široké publikum a to tak, že zaháji výrobu displejov pre malé a stredne veľké telefóny, čo znamená, že sa s vyspelou technológiou, ktorá sa vyznačuje presnejšími farbami a nižšou spotrebou, stretneme aj u telefónov ako je napríklad Galaxy J1.
Spoločnosť chce takto bojovať proti staršej technológii LCD, ktorá sa využíva v mnohých telefónoch ešte aj dnes a stretnúť sa s ňou môžeme aj napríklad v iPhone. Samsung však chce, aby firmy začali prechádzať na AMOLED technológiu a práve preto chce znížiť výrobnú cenu displejov až o 20%. Takto by mohla byť totiž technológia atraktívnejšia pre ostatných výrobcov telefónov. Na druhú stranu ale AMOLED displeje stále stoja pomerne veľa. Aj keby sa totiž Samsungu podarilo znížiť výrobnú cenu, displeje budú stále drahšie oproti LCD o zhruba 10%, pričom dnes sú drahšie o 30%.
*Zdroj: ChinaTimes